ROZHODNUTIE KOMISIE
zo 16. decembra 2009,
ktorým sa mení a dopĺňa rozhodnutie 2002/622/ES, ktorým sa ustanovuje skupina pre politiku rádiového frekvenčného spektra
(Text s významom pre EHP)
(2009/978/EÚ)
EURÓPSKA KOMISIA,
so zreteľom na Zmluvu o Európskej únii a Zmluvu o fungovaní Európskej únie,
keďže:
(1)
Rozhodnutím Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (ďalej len „rozhodnutie o rádiovom frekvenčnom spektre“) (1) sa vytvoril v Európskej únii regulačný rámec pre politiku rádiového frekvenčného spektra tak, aby bola zabezpečená koordinácia politických prístupov a prípadne harmonizované podmienky z hľadiska dostupnosti a efektívneho využívania rádiového spektra, ktoré sú potrebné na vytvorenie a fungovanie vnútorného trhu v takých politických oblastiach Európskej únie, ako sú elektronické komunikácie, doprava a výskum a vývoj. Podľa tohto rozhodnutia môže Komisia organizovať konzultácie, aby zohľadnila názory členských štátov, inštitúcií Európskej únie, priemyslu a všetkých zainteresovaných užívateľov rádiového spektra, komerčnej aj nekomerčnej povahy, ako aj ostatných zainteresovaných strán na vývoj technológií, trhu a regulácie, ktorý môže súvisieť s využívaním rádiového spektra. Na základe týchto ustanovení Komisia 26. júla 2002 prijala rozhodnutie 2002/622/ES, ktorým sa ustanovuje skupina pre politiku rádiového frekvenčného spektra (2) (ďalej len „skupina“).
(2)
Pri príležitosti revízie smernice Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (3) sa ukázalo, že je potrebné zmeniť a doplniť rozhodnutie 2002/622/ES, aby sa úlohy skupiny upravili s ohľadom na tento nový regulačný rámec.
(3)
Rozhodnutie 2002/622/ES by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 2002/622/ES sa mení a dopĺňa takto:
1.
Článok 2 sa nahrádza takto:
„Článok 2
Úlohy
Skupina pomáha a radí Komisii pri problémoch týkajúcich sa politiky rádiového spektra, pri koordinácii politických prístupov, pri príprave viacročných programov politiky rádiového spektra a prípadne v oblasti harmonizovaných podmienok z hľadiska dostupnosti a účinného využívania rádiového spektra, potrebných na vytvorenie a fungovanie vnútorného trhu.
Okrem toho skupina pomáha Komisii pri navrhovaní cieľov spoločnej politiky Európskemu parlamentu a Rade, keď to je potrebné pre zabezpečenie účinnej koordinácie záujmu Európskej únie v medzinárodných organizáciách príslušných v otázkach rádiového frekvenčného spektra.“
2.
Do článku 4 sa vkladá druhý pododsek:
„Na základe žiadosti o stanovisko alebo o správu skupiny pre politiku rádiového frekvenčného spektra k záležitostiam týkajúcim sa elektronických komunikácií, s ktorou sa Európsky parlament a/alebo Rada obráti na Európsku komisiu, skupina prijme, podľa rovnakých pravidiel ako v prechádzajúcom pododseku, takéto stanovisko alebo správu. Tieto stanoviská a správy Komisia odovzdá inštitúcii, ktorá o to požiada. Môžu mať prípadne formu ústnej prezentácie pred Európskym parlamentom a/alebo Radou vykonanej predsedom alebo povereným členom skupiny.“
Článok 2
Nadobudnutie účinnosti
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 16. decembra 2009